पाएं अपने शहर की ताज़ा ख़बरें और फ्री ई-पेपरडाउनलोड करें
अंचल में हवा की ऊपरी सतह में बना चक्रवाती घेरा पश्चिमी उत्तर प्रदेश की तरफ शिफ्ट हो गया है। इस कारण शहर में गर्मी बढ़ना शुरू हो गई है। पिछले दो दिन में अधिकतम तापमान 2.5 डिग्री बढ़त के साथ 41.5 डिग्री दर्ज किया गया। वहीं न्यूनतम तापमान भी 2 डिग्री बढ़त के साथ 22 डिग्री दर्ज किया गया। इससे पहले हल्की बारिश के साथ बादलों का डेरा रहने के कारण लोगों ने गर्मी से राहत महसूस की थी। मौसम विभाग के अनुसार नया पश्चिमी विक्षोभ सक्रिय हो चुका है। इसका असर 24 घंटे बाद दिखाई देगा। अंचल में आंधी के साथ गरज-चमक के साथ कुछ हिस्सों में बूंदाबांदी हो सकती है।
पिछले दिनों अंचल में हुई बारिश से सोमवार को अधिकतम तापमान 39 डिग्री और न्यूनतम तापमान 20 डिग्री सेल्सियस दर्ज किया गया था। इसके बाद मौसम साफ हुआ तो मंगलवार को दिन और रात के तापमान में बढ़ोत्तरी हुई। ऐसे में अधिकतम तापमान 40.5 डिग्री और न्यूनतम तापमान 21.5 डिग्री दर्ज किया गया। बुधवार गर्मी का असर ओर अधिक बढ़ा। ऐसे में सुबह 10 बजे से ही गर्म हवा चलने लगी थी। सुबह 11 बजे ही तापमान 39 डिग्री तक पहुंच गया था। दोपहर 2 बजे से 4.30 बजे तक अधिकतम तापमान 41 डिग्री पर टिका रहा। यानी कि ढाई घंटे तेज गर्मी पड़ी। मौसम विभाग का मानना है कि तापमान बढ़ने का कारण अंचल के ऊपर बने चक्रवाती घेरा का पश्चिमी मप्र की तरफ शिफ्ट होना है। इससे वातावरण में नमी में कमी आ गई। साथ ही बादलों का असर कम हो गया। लेकिन अब फिर से मौसम बदलेगा।
आगे क्या: 7 और 8 मई को अंचल में चल सकती है धूल भरी आंधी
आरएके कॉलेज स्थित ग्रामीण कृषि मौसम सेवा केंद्र के विशेषज्ञ डॉ. सत्येंद्र सिंह तोमर के अनुसार नया पश्चिमी विक्षोभ सक्रिय हो गया है। 7 मई तक इसका असर अंचल में देखने को मिलेगा। इससे 7 और 8 मई को अंचल के कुछ हिस्सों में धूल भरी आंधी आने के साथ गरज-चमक के साथ बूंदाबांदी हो सकती है। हालांकि तेज बारिश के आसार नहीं हैं।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva zho_Hant eng_Latn